Foilsiú iarratais ar ainm a chlárú de bhun Airteagal 50(2)(a) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta do tháirgí talmhaíochta agus do bhia-earraí

(2022/C 131/12)

Leis an bhfoilseachán seo, tugtar an ceart chun cur i gcoinne an iarratais de bhun Airteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle (1) laistigh de 3 mhí ó dháta an fhoilseacháin seo.

DOICIMÉAD AONAIR

“ΜΑΚΑΡΟΝΙΑ ΤΗΣ ΣΜΙΛΑΣ / MAKARONIA TIS SMILAS / ΜΑΚΑΡΟΝΙΑ ΤΟΥ ΣΚΛΙΝΙΤΖΙΟΥ / MAKARONIA TOU SKLINITZIOU”

Uimh. AE: PGI-CY-02763 – 5.3.2021

STFC ( ) TGFC (X)

1. Ainmneacha TGFC

“Μακαρόνια της Σμίλας / Makaronia tis Smilas / Μακαρόνια του Σκλινιτζιού / Makaronia tou Sklinitziou”

2. Ballstát nó Tríú Tír

An Chipir

3. Tuairisc ar an táirge talmhaíochta nó ar an mbia-earra

3.1. An cineál táirge

Aicme 2.5. Pasta

3.2. Tuairisc ar an táirge lena mbaineann an t-ainm in (1)

Is cineál pasta triomaithe iad “Makaronia tis Smilas / Makaronia tou Sklinitziou” a dhéantar trí phlúr cruithneachta dúraim a mheascadh le blúire salainn agus uisce, agus/nó trí phlúr de chineál eile a mheascadh le seimilín, salann agus uisce. Is féidir ola olóige a úsáid freisin agus an táirge á ullmhú.

Saintréithe fisiceacha

Tá poll beag in “Makaronia tis Smilas / Makaronia tou Sklinitziou” a ritheann tríothu ar a bhfad agus is follasach go bhfuil a gcruth neamhrialta, go príomha mar gheall ar an taos triomaithe (Makaronia) a bheith níos tanaí ag na foircinn ná sa lár.

Fad: 3 cm go 6 cm

Tiús: 0,3 cm to 0,7 cm (ag an bpointe is tibhe)

Dath: neasbhán

Uigeacht: dromchla crua mín

Saintréithe ceimiceacha

Cion taise: níos lú ná 12 %

Carbaihiodráití: 70-80 %

Salann: níos lú ná 1 %

3.3. Beatha (maidir le táirgí de thionscnamh ainmhíoch amháin) agus amhábhair (maidir le táirgí próiseáilte amháin)

—

3.4. Céimeanna sonracha sa táirgeadh nach mór a chur i gcrích sa limistéar geografach sainithe

Táirgtear “Makaronia tis Smilas / Makaronia tou Sklinitziou” de réir na gcéimeanna seo a leanas, a dhéantar sa limistéar geografach sainithe:

— an taos a ullmhú trí na hamhábhair a mheascadh;…

— an taos a fhágáil chun suite;

— an taos a ghearradh isteach ina phíosaí beaga;

— gach píosa a mhúnlú le gas luachra (sklinitzi);

— triomú.

3.5. Rialacha sonracha maidir le slisniú, grátáil, agus pacáistiú etc. an táirge dá dtagraíonn an t-ainm cláraithe

Déantar “Makaronia tis Smilas / Makaronia tou Sklinitziou” a phacáistiú i bpacáistíocht thrédhearcach. Cuireann an phacáistíocht ar chumas an tomhaltóra gnéithe an táirge a fheiceáil, go háirithe a chruth atá réasúnta neamhrialta, a uigeacht agus an poll ar a fhad atá ina shaintréith de, rudaí a léiríonn go bhfuil sé lámhdhéanta.

Ní mór an táirge a phacáistiú agus a lipéadú laistigh den limistéar geografach sainithe, ar mhaithe le dea-inrianaitheacht agus ionas nach ndéantar damáiste dó. Dá ndéanfaí an táirge atá le pacáistiú a iompar lasmuigh den limistéar táirgeachta, mhéadófaí an dóchúlacht go ndéanfaí difear do cháilíocht an táirge agus go ndéanfaí damáiste dó, toisc go mbeadh an baol ann go ndéanfaí é a bhrú agus/nó a réabadh.

3.6. Rialacha sonracha maidir le lipéadú an táirge dá dtagraíonn an t-ainm cláraithe

Ní mór an méid seo a leanas a thaispeáint ar an bpacáistíocht:

— na focail “χειροποίητα ζυμαρικά” [cheiropoíita zymariká], a chiallaíonn “pasta lámhdhéanta”;

— tagairt don sklinitzi (gas luachra) a úsáidtear chun an cruth a dhéanamh.

4. Sainmhíniú achomair ar an limistéar geografach

Iomlán Phoblacht na Cipire.

5. Nasc leis an limistéar geografach

Tá an t-iarratas ar chlárú an ainm “Makaronia tis Smilas / Makaronia tou Sklinitziou” bunaithe ar shaintréithe fisiciúla sonracha an táirge, agus ar an gclú a bhain sé amach le blianta anuas freisin. Tá poll trí “Makaronia tis Smilas / Makaronia tou Sklinitziou” agus tá neamhrialtacht shainiúil idir na foircinn agus an chuid lárnach den táirge triomaithe.

Tagann saintréithe “Makaronia tis Smilas / Makaronia tou Sklinitziou” chun cinn mar thoradh ar fhios gnó agus ar shaineolas áitiúil a dtáirgeoirí. Go sonrach:

Ar an gcéad dul síos, tá an-tábhacht ag baint le roghnú na huirlise speisialta a úsáidtear chun an táirge a dhéanamh. Déantar an gas tanaí sin atá cosúil le giolc a roghnú agus a bhaint go cúramach ó phlandaí den ghéineas Juncus sp. Sa chanúint áitiúil, tugtar “sklinitzi” ar an bplanda agus, dá réir sin, ar an uirlis. Uaireanta, go háirithe san am a chuaigh thart, baineadh úsáid as scibhéar mín ar a dtugtaí “smíla” in ionad sklinitzi. Dá bhrí sin, ainmníodh an táirge as an uirlis sin freisin. Agus iad ag roghnú an sklinitzi, a bheidh in úsáid ag táirgeoirí ar feadh na mblianta, roghnóidh siad gas tuairim is 30-40 cm ar fhad, a mbeidh dromchla réidh agus sorcóireach air. Ní mheastar go bhfuil gais ar a bhfuil taobhanna cothroma nó le huigeacht gharbh oiriúnach chun poll sorcóireach atá múnlaithe go cothrom a dhéanamh in “Makaronia tis Smilas / Makaronia tou Sklinitziou”.

Gné eile atá tábhachtach i múnlú shaintréithe ar leith an táirge is ea leaisteachas an taois, rud a bhraitheann ar an am a fhágtar é chun suite. Oibrítear ar phíosaí beaga taois leis an sklinitzi chun cruth sorcóireach a bhaint amach a bharrchaolaíonn ag na foircinn. Beidh gach píosa taois ina phíosa “Makaronia tis Smilas / Makaronia tou Sklinitziou”. Agus an taos á oibriú ar an sklinitzi, sainíonn taithí agus teicníc gach táirgeora tiús an táirge. Is féidir leis na táirgeoirí is mó taithí oibriú ar roinnt píosaí taois agus iad a mhúnlú an tráth céanna, rud a chuireann dlús leis an bpróiseas agus a mhéadaíonn táirgiúlacht.

Tá ealaín agus scil na dtáirgeoirí ag teastáil freisin sa phróiseas ina dtriomaítear “Makaronia tis Smilas / Makaronia tou Sklinitziou”. Ní mór “Makaronia tis Smilas / Makaronia tou Sklinitziou” atá úr a chur ar chriathair nó ar chiseáin triomaithe sa chaoi is nach ndéanfaidh na píosaí teagmháil lena chéile. Ligeann sé sin dóibh triomú níos fearr agus níos cothroime. Cinnfear cathain a bheidh an táirge réidh bunaithe ar thaithí gach táirgeora. Is iad na critéir atá le seiceáil (a) nach bhfuil greamaitheacht ar bith ar an dromchla agus (b) an fhuaim a dhéanann na píosaí nuair a chroitear iad agus nuair a bhuaileann siad i gcoinne a chéile.

I dtagairtí bibleagrafaíochta déantar “Makaronia tis Smilas / Makaronia tou Sklinitziou” a thaifead mar mhias thraidisiúnta i gcomhair ócáidí speisialta, a bhfuil baint aige le féilte freisin. Seirbheáladh an mhias ar an Domhnach, agus ag póstaí na Cipire freisin agus le linn an fhómhair. De réir na litríochta i dtaobh béaloideas áitiúil, thug ullmhú “Makaronia tis Smilas / Makaronia tou Sklinitziou” deis do na mná sna sráidbhailte dul i mbun caidreamh sóisialta. Go deimhin, bheadh na mná “in iomaíocht” le chéile faoi conas “Makaronia tis Smilas / Makaronia tou Sklinitziou” a chur ar chiseáin triomaithe, agus iad á leagan amach i bhfoirmíochtaí éagsúla.

Sa bhreis ar an traidisiún seanbhunaithe a bhaineann leo mar tháirge áitiúil ón gCipir, tá cáil ar leith bainte amach ag “Makaronia tis Smilas / Makaronia tou Sklinitziou” le blianta beaga anuas agus tá siad anois ina gcuid den aiste bia “nua-aimseartha”. Bronnadh an lipéad “Taste Cyprus Delightful Journeys” ar “Makaronia tis Smilas / Makaronia tou Sklinitziou” le haghaidh ghastranómachas na Cipire agus tá siad ar cheann de na táirgí a thaispeántar ag Féile an Traidisiúin agus an Chultúir, atá á reáchtáil i bpobail éagsúla i gceantair thuaithe na Cipire ó bhí 2004 ann. Tá áit ar leith ag “Makaronia tis Smilas / Makaronia tou Sklinitziou” in imeachtaí sonracha a eagraítear chun pasta na Cipire a cheiliúradh le rannpháirtíocht cócairí aitheanta, agus tá siad le feiceáil freisin i líon mór meán clóite agus leictreonach a chuireann gastranómachas na Cipire chun cinn.

Tagairt d’fhoilsiú na sonraíochta

http://www.moa.gov.cy/moa/da/da.nsf/All/FE9A90EB4A75497BC22583A9003E9C46/$file/Προδιαγραφή%20μακαρόνια%20της%20σμίλας.pdf

(1) IO L 343, 14.12.2012, lch. 1.